APSTIPRINĀTS

ar Latvijas Zinātnes padomes

2020. gada 23. janvāra

lēmumu Nr. 63-1-1

(grozījumi apstiprināti

ar lēmumu Nr. 65-1-1)

# Fundamentālo un lietišķo pētījumu projektu

# 2020. gada atklātā konkursa nolikums

# 1. Vispārīgie jautājumi

1. Fundamentālo un lietišķo pētījumu projektu 2020. gada atklātā konkursa nolikums (turpmāk – nolikums) nosaka kārtību, kādā Latvijas Zinātnes padome (turpmāk – padome) organizē fundamentālo un lietišķo pētījumu projektu 2020. gada atklāto konkursu (turpmāk – konkurss) un Ministru kabineta noteiktajā kārtībā administrē fundamentālo un lietišķo pētījumu projektu finansēšanai piešķirtos valsts budžeta līdzekļus atbilstoši Zinātniskās darbības likuma[[1]](#footnote-1) pārejas noteikumu 34.punktam (likuma 14.11.2019. redakcijā, kas stājas spēkā 01.07.2020.), kas nosaka, ka līdz ar Studiju un zinātnes administrācijas (turpmāk – administrācija) likvidācijas pabeigšanu līdz 2020. gada 30. jūnijam, padome pārņem Zinātniskās darbības likuma 18.1 panta otrajā daļā minētos administrācijas uzdevumus. Ievērojot minēto, līdz 2020.gada 1.jūlijam tiks veikti attiecīgi grozījumi Ministru kabineta 2017. gada 12. decembra noteikumos Nr. 725 “Fundamentālo un lietišķo pētījumu projektu izvērtēšanas un finansējuma administrēšanas kārtība”, nosakot, ka administrācijas kompetences šajos noteikumos turpmāk īstenos padome.

2. Nolikums izstrādāts, pamatojoties uz Ministru kabineta 2017. gada 12. decembra noteikumu Nr. 725 „Fundamentālo un lietišķo pētījumu projektu izvērtēšanas un finansējuma administrēšanas kārtība” (turpmāk – noteikumi) 10. punktu. Konkursā nolikuma noteiktā kārtībā un apjomā iesniedz aizpildītu projekta iesnieguma veidlapu atbilstoši nolikuma 1. pielikumam “Projekta iesniegums” (turpmāk - projekta iesniegums).

3. Konkursam pieejamais valsts budžeta finansējums ir **13 510 977** *euro* (trīspadsmit miljoni pieci simti desmit tūkstoši deviņi simti septiņdesmit septiņi *euro*) (turpmāk – konkursa finansējums), kas atbilstoši noteikumu 26. punktam ietver:

3.1. finansējumu fundamentālo un lietišķo pētījumu projektu (turpmāk – projekti) īstenošanai;

3.2. finansējumu projektu iesniegumu, projekta vidusposma zinātnisko pārskatu, projekta noslēguma zinātnisko pārskatu ekspertīzes organizēšanai un ekspertu atlīdzībai, kā arī komunikācijai.

4. Projektu iesniegumu iesniegšanas termiņš ir 2020. gada 30. marts.

5. Padome atbilstoši noteikumu 9. punktam izsludina konkursu. Konkursa paziņojumā norāda:

5.1. konkursa nosaukumu;

5.2. konkursam pieejamo valsts budžeta finansējumu;

5.3. projekta iesnieguma iesniegšanas termiņu;

5.4. tīmekļa vietni, kurā norādīta nepieciešamā informācija projektu iesniegumu iesniegšanai.

6. Konkursu īsteno visās Ministru kabineta 2018. gada 23. janvāra noteikumos Nr. 49 “Noteikumi par Latvijas zinātnes nozarēm un apakšnozarēm” (turpmāk – noteikumi par zinātnes nozarēm) noteiktajās zinātnes nozarēs, kuras konkursa ietvaros iedala sešās grupās (turpmāk – zinātņu nozaru grupas):

6.1. dabaszinātnes;

6.2. inženierzinātnes un tehnoloģijas;

6.3. medicīnas un veselības zinātnes;

6.4. lauksaimniecības, meža un veterinārās zinātnes;

6.5. sociālās zinātnes;

6.6. humanitārās un mākslas zinātnes.

7. Viena projekta kopējais īstenošanas laiks ir trīs kalendārie gadi. Projektu īsteno pa posmiem, kur viena posma ilgums ir viens gads (turpmāk – posms).

8. Padome finansējumu projektiem katrā zinātņu nozaru grupā sadala nolikuma 48. punktā minētajā sarakstā esošajiem projektu iesniegumiem divās kārtās šādā kārtībā:

8.1. pirmajā kārtā sadala 30 procentus no finansējuma projektu īstenošanai katrai zinātņu nozaru grupai vienādās daļās, un piešķir projektiem atbilstoši to projekta iesnieguma konsolidētajam vērtējumam dilstošā secībā;

8.2. otrajā kārtā sadala 70 procentus no finansējuma projektu īstenošanai, klāt skaitot pirmajā kārtā atlikušo finansējumu (ja tāds ir), proporcionāli katrā zinātņu nozaru grupā virs kvalitātes sliekšņa novērtēto projektu iesniegumos pieprasītā finansējuma apjomam pret kopējo virs kvalitātes sliekšņa novērtēto projektu iesniegumos pieprasītā finansējuma apjomu, un piešķir projektiem atbilstoši to projekta iesnieguma konsolidētajam vērtējumam dilstošā secībā.

9. Viena projekta minimālais finansējuma apjoms ir 150 000 *euro* un maksimālais finansējuma apjoms ir 300 000 *euro*.

10. Projekta iesnieguma konsolidētā vērtējuma kvalitātes slieksnis ir vismaz trīs punkti katrā noteikumu 19. punktā noteiktajā kritērijā atsevišķi un vismaz desmit punkti visos noteikumu 19. punktā noteiktajos kritērijos kopā. Projektu iesniegumus, kuri nav kvalificējušies minētajam kvalitātes slieksnim, noraida.

# 2. Prasības projekta iesniedzējam un projekta sadarbības partnerim

11. Projekta iesnieguma iesniedzējs (turpmāk – projekta iesniedzējs) atbilst noteikumu 2.7. apakšpunktā noteiktajam.

12. Sadarbības partneri projekta iesnieguma iesniedzējs piesaista, ievērojot noteikumu 7. punktu.

13. Projekta katra posma (gada) budžetā plāno nolikuma 22.1. apakšpunktā noteikto tiešo attiecināmo izmaksu apmaksu šādā apjomā:

13.1. projekta iesniedzējam - ne mazāk kā 51 procenti no projekta izmaksām;

13.2. sadarbības partnerim - ne mazāk kā 20 procenti no projekta izmaksām.

14. Ja attiecīgajam projektam ir piešķirts finansējums, pamatojoties uz noteikumu 27. punktā minēto lēmumu, projekta iesniedzējs un projekta sadarbības partneris, ievērojot noteikumu 7. punktā noteikto, slēdz sadarbības līgumu, kurā paredz finanšu nosacījumus, strīdu risināšanas un konfidenciālas informācijas neizpaušanas kārtību, noteikumus par līguma spēkā stāšanos, darbības laiku un līguma izbeigšanu, detalizētu sadarbības plānu un budžetu, kā arī noteikumus par intelektuālā īpašuma tiesībām.

# 3. Projekta vadītāja, projekta galveno izpildītāju un projekta izpildītāju, tai skaitā studējošo dalības nosacījumi

15. Projekta iesniegumā norādītajam projekta vadītājam, projekta galvenajiem izpildītājiem un projekta izpildītājiem noteiktās prasības un kompetence atbilst noteikumu 2.3., 2.4. un 2.6. apakšpunktā noteiktajam.

16. Projekta vadītājs un projekta galvenie izpildītāji piedalās konkursā, ievērojot noteikumu 8. punkta nosacījumu.

17. Viena projekta izpildē iesaistīto augstskolās studējošo un doktora zinātniskā grāda pretendentu slodze kopā ir ne mazāka kā 1,0 pilna laika ekvivalents katrā projekta īstenošanas posmā. Ja augstskolā studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, minēto četru mēnešu periodu var skaitīt iepriekšminētajā slodzē.

18. Katram augstskolā studējošajam un doktora zinātniskā grāda pretendentam slodze ir vismaz 0,25 pilna darba laika ekvivalenta izteiksmē attiecīgajā projekta īstenošanas posmā.

19. Projekta izpildē iesaistīto noteikumu 2.2. apakšpunktā noteiktās zinātniskās grupas dalībnieku atlīdzību projekta ietvaros nosaka atbilstoši projekta iesniedzēja un projekta sadarbības partnera darba samaksas politikai.

# 4. Atbalstāmās darbības un izmaksas

20. Projekta iesniedzējs īsteno projektu, ievērojot noteikumu 6. punktu.

21. Projekta iesniedzējs projekta iesnieguma A daļas “Vispārīgā informācija” 3. nodaļā “Projekta rezultāti” norāda vienu vai vairākus šādus rezultātus:

21.1. oriģināli zinātniskie raksti, kas publicēti vai pieņemti publicēšanai *Web of Science* vai *SCOPU*S datubāzēs iekļautajos žurnālos vai konferenču rakstu krājumos, savukārt sociālajās zinātnēs un humanitārajās un mākslas zinātnēs papildus arī zinātniskie raksti, kas publicēti vai pieņemti publicēšanai zinātniskajos izdevumos, kuri iekļauti *ERIH+*;

21.2. citi anonīmi recenzēti zinātniskie raksti;

21.3. recenzētas zinātniskās monogrāfijas;

21.4. tehnoloģiju tiesības;

21.5. intelektuālā īpašuma objekta vai tā daļas licences līgumi;

21.6. sekmīgi aizstāvēts maģistra darbs un noteiktā kārtībā aizstāvēts promocijas darbs projekta tematikā;

21.7. citi zinātniskās pētniecības specifikai atbilstoši projekta rezultāti (tai skaitā dati), kas papildina iepriekšminētos.

22. Projekta iesniedzējs projekta iesnieguma A daļas 4. nodaļā “Projekta budžets” iekļauj informāciju par projekta attiecināmo izmaksu pozīcijām. Projekta iesniedzējam ir tiesības attiecināt sekojošas izmaksas:

22.1. tiešās attiecināmās izmaksas:

22.1.1 projekta īstenošanā iesaistītā zinātniskās grupas locekļu atlīdzība un ar to saistītās izmaksas saskaņā ar iestādes noteikto darba samaksas politiku, ieskaitot darba devēja sociālās apdrošināšanas obligātās iemaksas;

22.1.2. vietējo un ārvalstu komandējumu un darba (dienesta) braucienu izdevumi zinātniskās grupas locekļiem atbilstoši normatīvajam regulējumam par kārtību, kādā atlīdzināmi ar komandējumiem saistītie izdevumi (piemēram, dalība konferencēs, tai skaitā, dalības maksa, dienas nauda, uzturēšanās izmaksas, ceļa izmaksas, ceļojuma apdrošināšana ārvalstīs). Lidmašīnas biļešu cenas nedrīkst pārsniegt attiecīgā lidojuma ekonomiskās klases biļešu cenas;

22.1.3. amortizācijas izmaksas (attiecināms uz projekta iesnieguma iesniedzēja un sadarbības partnera projekta ietvaros iegādātajiem un rīcībā esošajiem pamatlīdzekļiem, kurus izmanto pētniecībai, un no ārējiem avotiem iegādātu tehnisko zināšanu, patentu vai citu intelektuālā īpašuma tiesību licenču iegādes izmaksas (turpmāk – nemateriālie aktīvi)), ja darījums ir veikts konkurences apstākļos un nav bijis slepenu norunu. Ja pamatlīdzekļu vai nemateriālo aktīvu izmantošanas laiks projekta ietvaros neaptver visu to lietderīgās lietošanas laiku, par attiecināmām izmaksām uzskatāmas tikai tās nolietojuma izmaksas, kas atbilst projekta īstenošanas termiņam. Minētās izmaksas aprēķina proporcionāli pamatlīdzekļu vai nemateriālo aktīvu izmantošanas laikam un intensitātei saskaņā ar grāmatvedības uzskaites kārtību un labu grāmatvedības praksi;

22.1.4. projekta īstenošanai nepieciešamā inventāra, instrumentu un materiālu (piemēram, fizikālie, bioloģiskie, ķīmiskie un citi materiāli, izmēģinājuma dzīvnieki un to uzturēšana, reaktīvi, ķimikālijas, laboratorijas trauki, medikamenti, aukstuma aģenti, siltumnesēji, nesējgāzes, eļļas, enerģētiskie materiāli un elektroenerģija, ciktāl to izmanto pētniecībai) iegādes izmaksas un piegādes izmaksas, kas uzskaitītas saskaņā ar grāmatvedības uzskaiti reglamentējošiem normatīvajiem aktiem;

22.1.5. ārējo pakalpojumu izmaksas (tai skaitā darbs saskaņā ar uzņēmuma līgumiem), pētniecības pakalpojumu nodrošināšanas izmaksas (piemēram, inspicēšanas, testēšanas, sertifikācijas un citas izmaksas, lai nodrošinātu tādus pētījumu datus, kas salīdzināmi ar citās valstīs veiktajiem pētījumiem), tehnoloģiju tiesību aizsardzības izmaksas, tulkošana, kā arī citas pakalpojumu izmaksas, kas nepieciešamas projekta pamatdarbību īstenošanai;

22.1.6. informācijas un publicitātes pasākumu izmaksas (tai skaitā zinātnisko pētījumu publicēšanas izmaksas);

22.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus atbalstāmo darbību īstenošanai un rezultātu sasniegšanai. Netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 10 procentu apmērā no nolikuma 22.1. apakšpunktā minēto tiešo attiecināmo izmaksu kopsummas;

22.3. ja projekta iesniedzējs piesaista projekta sadarbības partneri, tad projekta netiešās attiecināmās izmaksas starp projekta iesniedzēju un projekta sadarbības partneri tiek dalītas proporcionāli projekta tiešo attiecināmo izmaksu dalījumam starp projekta iesniedzēju un projekta sadarbības partneri.

23. Ar projektam piešķirto finansējumu apmaksātajās publicēšanās un projekta rezultātu izplatīšanas un publicitātes aktivitātēs (izņemot konferenču tēzes līdz vienai lapaspusei) zinātniskā institūcija nodrošina informāciju par finansējuma avotu, norādot padomes nosaukumu un attiecīgā projekta numuru (papildus var izmantot fundamentālo un lietišķo pētījumu projektu logo un projekta nosaukumu). Ja zinātniskā institūcija nenorāda minēto informāciju, attiecīgās projektu rezultātu izplatīšanas un publicitātes izmaksas nedrīkst attiecināt nolikuma 22.1.6. apakšpunkta kārtībā un nedrīkst saistīt ar attiecīgā projekta rezultātiem.

# 5. Projekta iesnieguma noformēšanas un iesniegšanas kārtība

24. Projekta iesniedzējs projekta iesniegumu aizpilda un iesniedz Nacionālajā zinātniskās darbības informācijas sistēmā (turpmāk – informācijas sistēma) atbilstoši nolikuma 2. pielikumam “Projekta iesnieguma, projekta noslēguma zinātniskā pārskata un projekta finanšu pārskata noformēšanas un iesniegšanas metodika” (turpmāk – iesniegšanas metodika) nolikuma 4. punktā noteiktajā projektu iesniegumu iesniegšanas termiņā.

25. Projekta iesniedzējs projekta iesnieguma A daļas “Vispārīgā informācija” 1. nodaļā “Vispārīgā informācija” atbilstoši noteikumiem par zinātnes nozarēm norāda zinātnes nozari, kurā projekts tiks īstenots.

26. Projekta iesniedzējs projekta iesniegumā var norādīt līdz trim zinātņu nozarēm atbilstoši noteikumiem par zinātnes nozarēm. Saskaņā ar pirmo norādīto zinātnes nozari tiks noteikta projekta iesnieguma piederība kādai no zinātņu nozaru grupām.

27. Lai apliecinātu projekta iesniegumu, projekta iesniedzējs informācijas sistēmā pievieno projekta iesnieguma D daļu “Projekta iesniedzēja apliecinājums” (turpmāk – projekta iesniedzēja apliecinājums). Ja projekta iesniedzējs ir piesaistījis sadarbības partneri, informācijas sistēmā augšupielādē arī projekta iesnieguma E daļu “Projekta sadarbības partnera apliecinājums” (turpmāk – projekta sadarbības partnera apliecinājums). Projekta iesniedzēja apliecinājumu un projekta sadarbības partnera apliecinājumu noformē un iesniedz atbilstoši iesniegšanas metodikas 3.1. un 3.2. nodaļai.

# 6. Projekta sekretāru pieaicināšanas kārtība un nosacījumi

28. Padome, ievērojot noteikumu 2.6. apakšpunktu, pieaicina projekta sekretārus. Projekta sekretāru skaitu nosaka padome, ņemot vērā konkursā iesniegto projekta iesniegumu skaitu. Padome nosaka projekta sekretāra pienākumus, ievērojot nolikuma 33. punktā noteikto un ņemot vērā konkursa stadiju (projektu iesniegumu administratīvā izvērtēšana, projektu iesniegumu, projektu vidusposma zinātnisko pārskatu vai projektu noslēguma zinātnisko pārskatu zinātniskā izvērtēšana vai pārskatu par projektu zinātnisko lietderību sagatavošana).

29. Prasības projekta sekretāram ir šādas:

29.1. nav darba tiesiskās, civiltiesiskās vai dienesta attiecības ar projektu iesniedzēju;

29.2. nepiedalās konkursā iesniegtajos projektu iesniegumos;

29.3. maģistra grāds vienā no zinātnes nozarēm attiecīgajā zinātņu nozaru grupā, vēlams doktora zinātniskais grāds;

29.4. organizatoriskās prasmes un pieredze;

29.5. angļu valodas zināšanas līmenī, lai veiktu ikdienas komunikāciju un darbu ar dokumentāciju angļu valodā;

29.6. komunikācijas prasmes ikdienas darbam ar ekspertiem.

30. Pretendents uz projekta sekretāra vietu iesniedz padomei dzīvesgājuma aprakstu (CV), kurā tostarp arī iekļaujot nolikuma 29. punktā minēto informāciju.

31. Padome izvērtē katra pretendenta uz projekta sekretāra vietu atbilstību šī nolikuma 29. punktā minētajiem nosacījumiem.

32. Administrācija un padome ar projekta sekretāru slēdz trīspusēju līgumu.

33. Projekta sekretāra galvenie pienākumi:

33.1. piedalīties katra projekta iesnieguma administratīvās atbilstības kritēriju izvērtēšanā;

33.2. nodrošināt vismaz divu noteikumu 16. punktā minēto ekspertu (turpmāk – eksperti) piesaisti katra projekta iesnieguma, projekta vidusposma un noslēguma zinātniskā pārskata zinātniskajai izvērtēšanai;

33.3. nodrošināt komunikāciju ar projekta iesniedzējiem un ekspertiem;

33.4. apkopot projektu iesniegumus dilstošā secībā atbilstoši konsolidētajos vērtējumos iegūtajam punktu skaitam;

33.5. piedalīties pārskatu par projektu zinātnisko lietderību sagatavošanā;

33.6. sadarbībā ar padomi apkopot cita veida informāciju saistībā ar projektu īstenošanu un tā rezultātiem;

33.7. sniegt priekšlikumus padomei par projektu vērtēšanas procesa uzlabošanu;

33.8. veikt citus padomes un administrācijas dotos uzdevumus saistībā ar konkursu un projektiem.

34. Ja projekta sekretāram ir interešu konflikts ar projekta iesniedzēju, sadarbības partneri vai projekta iesniegumā norādītajiem zinātniskās grupas locekļiem, attiecīgo projekta iesniegumu, projekta vidusposma zinātnisko pārskatu vai projekta noslēguma zinātnisko pārskatu izvērtēšanas organizēšanai padome nodod citam projekta sekretāram.

# 7. Projektu iesniegumu administratīvā izvērtēšana

35. Pēc projektu iesniegumu iesniegšanas termiņa padome divu nedēļu laikā nodrošina projekta iesnieguma izvērtējumu atbilstoši noteikumu 12. punktā noteiktajiem administratīvās atbilstības kritērijiem, aizpildot nolikuma 3. pielikumu “Administratīvās atbilstības kritēriju veidlapa”, ievērojot nolikuma 4. pielikumu “Metodika projekta iesnieguma atbilstības izvērtēšanai administratīvās atbilstības kritērijiem” (turpmāk – administratīvās izvērtēšanas metodika).

36. Saskaņā ar noteikumu 13. punktu, padome projekta iesniegumus atbilstoši projekta iesnieguma A daļas “Vispārīgā informācija” 1. nodaļā “Vispārīgā informācija” norādītajai zinātnes nozarei (ja papildus ir norādītas citas nozares, atbilstoši projekta iesniegumā norādītajai pirmajai zinātnes nozarei) nodod attiecīgajai padomes ekspertu komisijai[[2]](#footnote-2) (turpmāk – ekspertu komisija) atzinuma sniegšanai par projekta tēmas atbilstību Ministru kabineta 2017. gada 13. decembra rīkojumā Nr. 746 “Par prioritārajiem virzieniem zinātnē 2018.-2021. gadā” noteiktajiem prioritārajiem virzieniem zinātnē (turpmāk – prioritārie virzieni zinātnē).

37. Ekspertu komisija, ievērojot nolikuma 35. punktā minēto termiņu, divu nedēļu laikā sniedz padomei atzinumu par projekta iesnieguma atbilstību noteikumu 12.2. apakšpunktā minētajam administratīvās atbilstības kritērijam (turpmāk – atzinums) atbilstoši administratīvās izvērtēšanas metodikai.

38. Ja projekta iesnieguma A daļas “Vispārīgā informācija” 1. nodaļā minētā informācija neatbilst attiecīgās ekspertu komisijas kompetencei, tā informē padomi, kura nodod to atzinuma sniegšanai citai ekspertu komisijai vai arī uzaicina ekspertu no citas ekspertu komisijas. To norāda ekspertu komisijas attiecīgās sēdes protokolā.

39. Ja kādam no ekspertu komisijas locekļiem saistībā ar projekta iesnieguma izvērtēšanu ir interešu konflikts, to norāda ekspertu komisijas attiecīgās sēdes protokolā, un attiecīgais ekspertu komisijas loceklis nepiedalās attiecīgā atzinuma sagatavošanā.

# 8. Projekta iesnieguma, projekta vidusposma zinātniskā pārskata un projekta noslēguma zinātniskā pārskata zinātniskās izvērtēšanas ekspertu atlase

40. Projekta sekretārs veic divu ekspertu atlasi katra projekta iesnieguma, projekta vidusposma zinātniskā pārskata un projekta noslēguma zinātniskā pārskata zinātniskās izvērtēšanas nodrošināšanai atbilstoši nolikuma 5. pielikumam “Projekta iesnieguma, projekta vidusposma zinātniskā pārskata un projekta noslēguma zinātniskā pārskata izvērtēšanas ekspertu atlases vadlīnijas ” (turpmāk – ekspertu atlases vadlīnijas).

41. Projekta sekretārs sagatavo ekspertu sarakstu katra projekta iesnieguma, projekta vidusposma zinātniskā pārskata un projekta noslēguma zinātniskā pārskata zinātniskajai izvērtēšanai. Sarakstu veido, ņemot vērā noteikumu 16. punktā minētos nosacījumus, ekspertu atlases vadlīnijas un projekta iesniedzēja apliecinājuma 9. punktā norādītos nevēlamos ekspertus (ja attiecināms), kā arī:

41.1. eksperta dzīvesgājuma aprakstā Eiropas Komisijas ekspertu datubāzē uzrādītās publikācijas un citas zinātniskās aktivitātes, kas liecina par eksperta pieredzi attiecīgajā zinātnes nozarē un atbilst projekta iesniegumā norādītajiem atslēgas vārdiem un informācijai kopsavilkumā;

41.2. ja projekta iesniegumā ir norādītas divas vai vairāk zinātnes nozares, ekspertam ir jāatbilst vismaz vienai no zinātnes nozarēm vai vismaz vienam no diviem ekspertiem jābūt atbilstošai pieredzei divās vai vairāk zinātnes nozarēs;

41.3. ja vairāki eksperti ir vienādi piemēroti, ņemot vērā šajā punktā minētos nosacījumus, piemērotākā izvēlei izmanto kritērijus šādā secībā - Hirša indeksa lielums, datubāzēs *Scopus* un *Web of Science* indeksēto publikāciju skaits, iepriekšējā pieredze projektu vērtēšanā.

42. Abi eksperti veic projekta iesnieguma individuālo vērtēšanu. Vienu no ekspertiem nosaka par projekta iesnieguma reportieri (turpmāk – reportieris), ievērojot nolikuma 41. punktā minētos nosacījumus un ekspertu atlases vadlīnijas.

43. Administrācija un padome ar ekspertu slēdz trīspusēju līgumu (turpmāk – eksperta līgums), kas paredz visu pušu tiesības, pienākumus, atlīdzības apmēru un atbildību, ja eksperts neievēro 7. pielikumā “Apliecinājums par interešu konflikta neesamību un apņemšanos ievērot konfidencialitāti” (turpmāk – apliecinājums) noteikto.

44. Ja projekta sekretārs projekta iesnieguma, projekta vidusposma zinātniskā pārskata un projekta noslēguma zinātniskā pārskata izvērtēšanas laikā konstatē eksperta rīcības neatbilstību apliecinājumam par interešu konflikta neesamību un apņemšanos ievērot konfidencialitāti, projekta sekretārs par to informē padomi un administrāciju un pieaicina jaunu ekspertu, ievērojot nolikuma 40.–43. punktā noteikto kārtību un ekspertu atlases vadlīnijas.

# 9. Projekta iesnieguma zinātniskā izvērtēšana

45. Eksperts izvērtē projekta iesniegumu saskaņā ar noteikumu 19. punktā minētajiem kritērijiem un noteikumu 20., 21. un 22. punktā noteiktajiem apsvērumiem, kā arī nolikuma 6. pielikumu “Projekta iesnieguma, projekta vidusposma zinātniskā pārskata un projekta noslēguma zinātniskā pārskata vērtēšanas metodika” (turpmāk – zinātniskās izvērtēšanas metodika), aizpildot un apstiprinot nolikuma 8. pielikumu “Projekta iesnieguma individuālā un konsolidētā vērtējuma veidlapa” informācijas sistēmā trīs nedēļu laikā no eksperta līguma noslēgšanas dienas.

46. Padome projekta iesnieguma konsolidēto vērtējumu punktos aprēķina, ņemot vērā šādu formulu:

, kur

46.1. K – projekta iesnieguma konsolidētais vērtējums procentos;

46.2. A - noteikumu 19.1. apakšpunktā minētā kritērija vērtējums (tā īpatsvars ir 50% no kopējā vērtējuma atbilstoši noteikumu 24. punktam);

46.3. B - noteikumu 19.2. apakšpunktā minētā kritērija vērtējums (tā īpatsvars ir 30% no kopējā vērtējuma atbilstoši noteikumu 24. punktam);

46.4. C - noteikumu 19.3. apakšpunktā minētā kritērija vērtējums (tā īpatsvars ir 20% apmērā no kopējā vērtējuma atbilstoši noteikumu 24. punktam).

47. Ņemot vērā projekta iesnieguma individuālos vērtējumus, reportieris mēneša laikā no projekta iesnieguma abu ekspertu individuālo vērtējumu saņemšanas izstrādā projekta iesnieguma konsolidēto vērtējumu atbilstoši nolikuma 8. pielikumam “Projekta iesnieguma individuālā un konsolidētā vērtējuma veidlapa”, ievērojot zinātniskās izvērtēšanas metodiku, un nosūta padomei informācijas sistēmā.

48. Ņemot vērā projektu iesniegumu konsolidētos vērtējumus, padome sagatavo virs kvalitātes sliekšņa novērtēto projektu iesniegumu sarakstu dilstošā secībā pēc iegūtā konsolidētā vērtējuma punktos katrā zinātņu nozaru grupā.

# 10. Projektu finansēšana

49. Padome 3 mēnešu laikā no konkursa noslēguma datuma, ievērojot nolikuma 8. punktā minēto, pieņem vienu no šādiem lēmumiem:

49.2. lēmumu par projekta finansēšanu;

49.3. lēmumu par projekta noraidīšanu.

50. Projektu iesniegumus, kas novērtēti virs kvalitātes sliekšņa, taču tiem nav piešķirts finansējums, iekļauj katras zinātņu nozaru grupas projektu iesniegumu rezerves sarakstā. Ja projekta iesniedzējs, kura projektam ir piešķirts finansējums, un projekta vadītājs ar padomi nenoslēdz nolikuma 9. pielikumu "Līgums par fundamentālo un lietišķo pētījumu projekta īstenošanu un finansēšanu” (turpmāk – projekta līgums) nolikuma 54. punktā noteiktajā termiņā, attiecīgo finansējumu piešķir nākamajam projektam no minētā rezerves saraksta, dilstošā secībā pēc projekta iesnieguma konsolidētā vērtējuma.

51. Ja konkursa finansējums projektu īstenošanai, kas pienākas zinātņu nozaru grupai saskaņā ar nolikuma 8. punktu, nav pietiekams, lai pilnā apjomā finansētu projektu, kas ir pēdējais finansējamais projekts attiecīgajā zinātņu nozaru grupā, padome var piedāvāt samazināt attiecīgajā projekta iesniegumā pieprasītā finansējuma apjomu, kas nepārsniedz 20 procentus no projekta iesniegumā pieprasītā finansējuma apjoma. Ja projekta iesniedzējs piekrīt finansējuma apjoma samazināšanai, tad projekta vadītājs piecu darbdienu laikā precizē projekta iesnieguma A daļu “Vispārīgā informācija”, nemainot projekta mērķi, uzdevumus un apjomu.

51.1 Ja vienas zinātnes nozaru grupas ietvaros finansējamo projektu sarakstā ir vairāki projektu iesniegumi, kas ekspertu konsolidētajā vērtējumā ieguvuši vienādu punktu skaitu, finansējumu piešķir projektam, kura projekta iesnieguma konsolidētā vērtējuma pirmais kritērijs (saskaņā ar noteikumu 19.1. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā kritērijā vērtēti vienādi, finansējumu piešķir tiem projektiem, kuru konsolidētā vērtējuma otrais kritērijs (saskaņā ar noteikumu 19.2. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā un otrajā kritērijā ir vērtēti vienādi, padome pieaicina reportierus, kuri veica attiecīgo projektu iesniegumu konsolidēto vērtēšanu, rakstot elektroniskā pasta vēstuli. Minētie reportieri izskata minēto projektu iesniegumu konsolidētos vērtējumus un vienojas, kuram no vienādi vērtētajiem projektu iesniegumiem būtu piešķirams finansējums, ņemot vērā projektu iesniegumu zinātnisko kvalitāti.

52. Ja finansējums projektu īstenošanai, ņemot vērā nolikuma 51. un 51.1 punktu, nav pilnībā izlietots, padome pieņem lēmumu par neizlietotā finansējuma piešķiršanu projektiem, kas ir ranžēti dilstošā secībā pēc projektu iesniegumu konsolidētā vērtējuma, neņemot vērā to dalījumu zinātņu nozaru grupās. Ja finansējums projektu īstenošanai nav pietiekams, lai pilnā apjomā finansētu projektu, kas ir pēdējais finansējamais projekts no šajā punktā minētajiem ranžētajiem dilstošajā secībā projektu iesniegumiem, padome var piedāvāt samazināt attiecīgajā projekta iesniegumā pieprasītā finansējuma apjomu, kas nepārsniedz 20 procentus no projekta iesniegumā pieprasītā finansējuma apjoma. Ja projekta iesniedzējs piekrīt finansējuma apjoma samazināšanai, tad projekta vadītājs piecu darbdienu laikā precizē projekta iesnieguma A daļu “Vispārīgā informācija”, nemainot projekta mērķi, uzdevumus un apjomu.

52.1 Ja, ņemot vērā nolikuma 52. punktu, projektu, kas ranžēti dilstošā secībā pēc projektu iesniegumu konsolidētā vērtējuma, sarakstā, neņemot vērā dalījumu zinātņu nozaru grupās, pēdējie projekti ir vienādi novērtēti konsolidētajā vērtējumā, finansējumu piešķir projektam, kura projekta iesnieguma konsolidētā vērtējuma pirmais kritērijs (saskaņā ar noteikumu 19.1. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā kritērijā vērtēti vienādi, finansējumu piešķir tiem projektiem, kuru konsolidētā vērtējuma otrais kritērijs (saskaņā ar noteikumu 19.2. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā un otrajā kritērijā ir vērtēti vienādi, padome pieaicina reportierus, kuri veica attiecīgo projektu iesniegumu konsolidēto vērtēšanu. Minētie reportieri vienas nedēļas laikā, savstarpēji vienojoties, sniedz atzinumu, kuram no vienādi vērtētajiem projektu iesniegumiem būtu piešķirams finansējums, ņemot vērā projektu iesniegumu zinātnisko kvalitāti.

53. Padome, papildus noteikumu 27., 28. un 29. punktā noteiktajam, nosūta katram projekta iesniedzējam ekspertu konsolidētos vērtējumus, neatklājot ekspertu identitāti.

54. Pamatojoties uz padomes lēmumu par projekta finansēšanu ne vēlāk kā 2021. gada janvārī padome ar projekta iesniedzēju un projekta vadītāju slēdz projekta līgumu. Līguma saturu pirms parakstīšanas var precizēt, ņemot vērā projekta specifiku.

55. Ievērojot nolikuma 54. punktu, projekta īstenotājs projekta īstenošanu uzsāk ar 2021. gada janvāri. Projekta izmaksas ir attiecināmas, sākot ar dienu, kad padome pieņēmusi lēmumu par projekta finansēšanu.

56. Pamatojoties uz noteikumu 5. punktā noteikto, projekta īstenošanas laiku iespējams pagarināt līdz vienam gadam bez finansējuma piešķiršanas. Lai pagarinātu projekta īstenošanu, projekta iesniedzējs iesniedz padomei iesniegumu par projekta īstenošanas pagarināšanu. Iesniegumu iesniedz ne vēlāk kā trīs mēnešus pirms projekta īstenošanas noslēguma. Padome izvērtē iesniegumu un viena mēneša laikā no tā saņemšanas pieņem lēmumu par projekta īstenošanas laika pagarinājumu vai atteikumu pagarināt projekta īstenošanas laiku. Padome lēmumu noformē kā administratīvo aktu un nosūta projekta iesniedzējam.

# 11. Projekta vidusposma un noslēguma zinātniskā pārskata iesniegšana un izvērtēšana

57. Atbilstoši noteikumu 33.2. apakšpunktam projekta iesniedzējs viena mēneša laikā no projekta 18. mēneša pēdējā datuma iesniedz informācijas sistēmā projekta vidusposma pārskatu un atbilstoši noteikumu 33.3. apakšpunktam vienu mēnesi pēc projekta īstenošanas noslēguma datuma iesniedz informācijas sistēmā projekta noslēguma zinātnisko pārskatu (projekta līguma pielikumu Nr. 8 “Projekta vidusposma/projekta noslēguma zinātniskā pārskata veidlapa”).

58. Projekta iesniedzējs projekta vidusposma zinātnisko pārskatu un projekta noslēguma zinātnisko pārskatu aizpilda atbilstoši iesniegšanas metodikas 4. nodaļai.

59. Projekta sekretārs projekta vidusposma zinātnisko pārskatu un projekta noslēguma zinātnisko pārskatu zinātniskajai izvērtēšanai piesaista tos pašus ekspertus, kuri izvērtēja attiecīgo projekta iesniegumu. Ja tas nav iespējams, projekta sekretārs atlasa ekspertus atbilstoši nolikuma 40., 41., 42. un 43. punktam un ekspertu atlases vadlīnijām. Vienu no ekspertiem nosaka par reportieri.

60. Pirms projekta vidusposma zinātniskā pārskata vai projekta noslēguma zinātniskā pārskata izvērtēšanas eksperts paraksta apliecinājumu un slēdz eksperta līgumu.

61. Eksperts projekta vidusposma zinātniskā pārskata vai noslēguma zinātniskā pārskata individuālo vērtējumu (nolikuma 10. pielikums “Projekta vidusposma/projekta noslēguma zinātniskā pārskata vērtējuma veidlapa”) aizpilda un apstiprina informācijas sistēmā trīs nedēļu laikā no eksperta līguma noslēgšanas dienas. Nepieciešamības gadījumā eksperts var lūgt padomi pagarināt aizpildes termiņu par vienu nedēļu.

62. Reportieris vienas nedēļas laikā no projekta vidusposma zinātniskā pārskata vai projekta noslēguma zinātniskā pārskata abu ekspertu individuālo vērtējumu apstiprināšanas dienas aizpilda projekta vidusposma zinātniskā pārskata vai projekta noslēguma zinātniskā pārskata konsolidēto vērtējumu (nolikuma 10. pielikums “Projekta vidusposma/projekta noslēguma zinātniskā pārskata vērtējuma veidlapa”). Abi eksperti apstiprina konsolidēto vērtējumu informācijas sistēmā.

63. Ja projekta sekretārs projekta vidusposma un noslēguma zinātniskā pārskata izvērtēšanas laikā konstatē eksperta rīcības neatbilstību apliecinājumam, projekta sekretārs par to informē padomi un pieaicina jaunu ekspertu.

64. Padome pēc projekta vidusposma zinātniskā pārskata vai projekta noslēguma zinātniskā pārskata konsolidētā vērtējuma saņemšanas rīkojas saskaņā ar noteikumu 35. un 36. punktu.

# 12. Kārtība, kādā padome sagatavo pārskatus par projektu zinātnisko lietderību

65. Padome atbilstoši noteikumu 37. punktam izstrādā pārskatus par projektu zinātnisko lietderību (turpmāk – padomes pārskats), kurā iekļauj informāciju par:

65.1. projektu vidusposma un noslēguma zinātniskajiem pārskatiem;

65.2. projektiem piešķirtā finansējuma izlietojumu un zinātniskā personāla iesaisti;

65.3. projektu rezultātu ilgtspējas monitoringu, tostarp ieguldījumu prioritāro zinātnes virzienu attīstībā.

66. Papildus padome apkopo informāciju par projektu iesniegumu, projektu vidusposma un noslēguma zinātnisko pārskatu iesniegšanas un vērtēšanas procesu.

# 13. Noslēguma jautājums

69. Grozījumi nolikuma 4., 42., 43. un 52. punktā, un nolikuma 51.1 un 52.1 punkts stājas spēkā ar dienu, kad tos apstiprina padome.

# Pielikumi

**1. pielikums** - “Projekta iesniegums”;

**2. pielikums** - “Projekta iesnieguma, projekta vidusposma zinātniskā pārskata, projekta noslēguma zinātniskā pārskata un projekta finanšu pārskata noformēšanas un iesniegšanas metodika”;

**3. pielikums** – “Administratīvās atbilstības vērtēšanas veidlapa”;

**4. pielikums** – “Metodika projekta iesnieguma atbilstības izvērtēšanai administratīvās atbilstības kritērijiem”

**5. pielikums** – “Projekta iesnieguma, projekta vidusposma zinātniskā pārskata un projekta noslēguma zinātniskā pārskata izvērtēšanas ekspertu atlases vadlīnijas”;

**6. pielikums** – “Projekta iesnieguma, projekta vidusposma zinātniskā pārskata un projekta noslēguma zinātniskā pārskata vērtēšanas metodika”

**7. pielikums** – “Apliecinājums par interešu konflikta neesamību un apņemšanos ievērot konfidencialitāti”;

**8. pielikums** – “Projekta iesnieguma individuālā un konsolidētā vērtējuma veidlapa”;

**9. pielikums** – “Līgums par fundamentālo un lietišķo pētījumu projekta īstenošanu un finansēšanu” (turpmāk – Līgums) ar pielikumiem:

Līguma pielikums Nr. 1 – “Projekta iesniegums”

Līguma pielikums Nr. 2 – “Finansējuma sadalījums projekta īstenošanas periodam”;

Līguma pielikums Nr. 3 – “Izmaiņas projekta budžetā”;

Līguma pielikums Nr. 4 – “Izmaiņas zinātniskajā grupā”;

Līguma pielikums Nr. 5 – “Vienošanās par grozījumiem projekta budžetā”;

Līguma pielikums Nr. 6 – “Pieņemšanas un nodošanas akts par fundamentālo un lietišķo pētījumu projektu īstenošanu”;

Līguma pielikums Nr. 7 –“Finanšu pārskats par fundamentālo un lietišķo pētījumu projekta īstenošanu”;

Līguma pielikums Nr. 8 – “Projekta vidusposma/projekta noslēguma zinātniskā pārskata veidlapa”;

**10. pielikums** – “Projekta vidusposma/projekta noslēguma zinātniskā pārskata vērtējuma veidlapa”.

Saskaņots ar Izglītības un zinātnes ministriju 2020. gada 22. janvārī (vēstules Nr. 4-28e/20/244)

Latvijas Zinātnes padomes priekšsēdētājs J. Kloviņš

Sagatavoja:

Ingmārs Kreišmanis

[ingmars.kreismanis@lzp.gov.lv](mailto:ingmars.kreismanis@lzp.gov.lv)

1. <https://likumi.lv/ta/id/310999-grozijumi-zinatniskas-darbibas-likuma> [↑](#footnote-ref-1)
2. Ministru kabineta 2019. gada 9. jūlija noteikumi Nr. 320 “Latvijas Zinātnes padomes ekspertu tiesību piešķiršanas un ekspertu komisiju izveides kārtība” [↑](#footnote-ref-2)